
	COMISIA PENTRU ADMINISTRAŢIE PUBLICĂ ŞI

AMENAJAREA TERITORIULUI 


	Bucureşti,
	27.10.2015

	Nr.
	4c-6/254


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din învăţământul primar şi gimnazial de stat şi privat şi pentru copiii preşcolari din grădiniţele de stat şi private cu program normal de 4 ore, trimis cu adresa nr.PLx 338/2014, în vederea examinării pe fond.
PREŞEDINTE,

VICTOR - PAUL DOBRE
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ ŞI AMENAJAREA TERITORIULUI 

	Bucureşti,
	27.10.2015

	Nr.
	4c-6/254


R A P O R T      

asupra proiectului de Lege pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din învăţământul primar şi gimnazial de stat şi privat şi pentru copiii preşcolari din grădiniţele de stat şi private cu program normal de 4 ore

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată spre dezbatere în fond cu proiectul de Lege pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din învăţământul primar şi gimnazial de stat şi privat şi pentru copiii preşcolari din grădiniţele de stat şi private cu program normal de 4 ore, trimis cu adresa nr.PLx 338/2014 din 23 iunie 2014 și înregistrat cu nr.4c-6/254.
         Proiectul de Lege are ca obiect de reglementare reformarea Programului Laptele și Cornul, cu scopul diversificării ariei produselor acordate elevilor/copiilor din școli și grădinițe, prin acordarea posibilității de a înlocui produsele lactate și de panificație cu o masă/zi în limita unei valori zilnice stabilită de consiliul local, urmând ca diferența dintre valoarea de 1,04 lei/copil și valoarea mesei acordate, să fie suportată de consiliul local sau de consiliul județean.
          Totodată, semnalăm că, în textul propus pentru alin.(1), limita valorii zilnice pentru produsele lactate și cele de panificație acordate pentru un elev, respectiv pentru un preșcolar,  se stabilește la 1,04 lei/ elev și preșcolar, deși aceasta a fost actualizată prin Hotărârea Guvernului nr.714/2008 la 1,17 lei/elev și preșcolar. 

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 


Proiectul de lege a fost adoptat de Senat în ședința din 18 iunie 2014, în condițiile articolului 75 alineatul (2) teza a III-a din Constituția României, republicată.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1444/12.12.2013)
· avizul negativ al Comisiei pentru învăţământ, ştiinţă, tineret şi sport (nr.4c-9/149/23.09.2014)

· avizul negativ al Comisiei juridice, de disciplină şi imunităţi (nr.4c-11/723/09.09.2014)

· avizul negativ al Comisiei pentru buget, finanțe și bănci (nr.4c-2/391/23.09.2015)

· punctul de vedere negativ al Guvernului (nr.8999/DRP/16.10.2015)

Potrivit prevederilor art.61 din Regulamentul Camerei Deputaţilor, republicat, comisia a examinat inițiativa legislativă în şedinţa din data de 27 octombrie 2015.

La lucrările comisiei au fost prezenţi 20 deputaţi, din totalul de 22 membri ai comisiei.

La dezbaterile care au avut loc au participat, în conformitate cu prevederile art. 55 din Regulamentul Camerei Deputaţilor, republicat,  doamna Sirma Caraman - secretar de stat în cadrul Ministerului Dezvoltării Regionale și Administrației Publice și domnul Andras Kiraly - secretar de stat în cadrul Ministerului Educației și Cercetării Științifice.
În urma examinării intervenţiilor legislative şi a opiniilor exprimate de către membrii Comisiei, s-a constatat că: derularea unui astfel de program presupune asigurarea condițiilor necesare pentru aplicarea lui în toate școlile și pentru toți elevii, având în vedere dificultățile de gestionare cu care s-ar putea confrunta consiliile județene și posibilele riscuri ce ar putea fi legate de calitatea produselor și de distribuirea lor.
De asemenea, pentru implementarea măsurilor propuse ar trebui ca toate unitățile de învățământ să aibă asigurate condițiile igienico-sanitare necesare și specifice servirii produselor alimentare, în prezent doar grădinițele cu program prelungit și unitățile școlare dotate cu cantină îndeplinind condițiile necesare pregătirii și servirii unei mese elevilor. În localitățile mai mici, unde numărul elevilor este redus și nu se justifică existența unei bucătării, acordarea unei mese calde presupune încheierea unor contracte cu firme de catering sau programe mult mai complexe care nu pot fi puse în aplicare în condițiile economice actuale, costurile unor astfel de programe depășind cu mult valoarea zilnică stabilită în proiect.

Totodată, prin promovarea inițiativei legislative, nu a fost avută în vedere oportunitatea statului român de a accesa, pentru acordarea produselor lactate și de panificație, ajutorul comunitar pentru lapte și produse lactate, prevăzut de Regulamentul (CE) nr.2707/2000 al Comisiei din 11 decembrie 2000 de stabilire a normelor de aplicare a Regulamentului (CE) nr.1255/1999 al Consiliului privind acordarea de ajutoare comunitare pentru furnizarea laptelui și anumitor produse lactate copiilor din instiuțiile școlare, cu modificările și completările ulterioare și respectiv, pentru fructe, sprijinul financiar din Fondul European de Garantare Agricolă.
Având în vedere cele constatate, membrii comisiei au hotărât cu majoritate de voturi (7 voturi împotrivă), să supună Plenului Camerei Deputaţilor respingerea proiectului de Lege pentru modificarea şi completarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din învăţământul primar şi gimnazial de stat şi privat şi pentru copiii preşcolari din grădiniţele de stat şi private cu program normal de 4 ore.      
În raport cu obiectul şi conţinutul reglementării, inițiativa legislativă face parte din categoria legilor ordinare.
	PREŞEDINTE,
	SECRETAR,

	VICTOR - PAUL DOBRE
	RADU BABUȘ











Șef serviciu, Sofia Chelaru
Consilier, Roxana Feraru

